Patrick Branwell Brontë

 Patrick Branwell Brontë (* 26. jún 1817, Thornton, Anglicko, Spojené kráľovstvo – † 24. september 1848, Haworth, Anglicko, Spojené kráľovstvo) bol anglický maliar a básnik, jediný syn v rodine Brontëovcov, brat spisovateliek Charlotte, Emily a Anne Brontëových.
Mladosť.
Patrick Branwell Brontë, štvrté zo šiestich detí Patricka Brontë a jeho manželky Marie Brontëovej, rodenej Branwellovej, sa narodil v Thorntone a v roku 1820 sa presťahoval s rodinou do Haworthu, kde jeho otca vymenovali za doživotného kaplána. Všeobecne ho považovali za najtalentovanejšieho zo štyroch detí, ktoré sa dožili dospelosti, prinajmenšom počas jeho detstva a mladosti. Zatiaľ čo jeho štyri sestry poslali do školy v Cowan Bridge (čo zapríčinilo smrť jeho dvoch najstarších sestier Marie a Elizabeth), Branwell zostal a učil sa doma u svojho otca, ktorý mu poskytol klasické vzdelanie porovnateľné so vzdelaním na Oxforde alebo v Cambridgei. Branwell spolupracoval ako spisovateľ so sestrami v detstve i počas dospievania, keď si vytvárali svoje vlastné fiktívne kráľovstvá. Jeho zachované prvotiny poukazujú na to, že najužšie spolupracoval s Charlotte na jej imaginárnom svete Angria.
Dospelosť.
Ako mladý muž sa Branwell vzdelával ako maliar-portrétista v Haworthe a v tomto odbore aj pracoval v Bradforde v rokoch 1838 – 1839. Jeho najznámejším portrétom je obraz jeho troch sestier. V roku 1840 sa stal domácim učiteľom chlapcov v rodine v Broughton-In-Furness, no do šiestich mesiacov ho prepustili. Počas tohto obdobia preložil Horatia. Potom sa zamestnal na Luddendenfootskej vlakovej stanici v roku 1841, ale v roku 1842 ho prepustili pre chyby v účtoch. V čase, keď bol zamestnaný (či už ako učiteľ alebo na stanici), prechovával literárne ambície a publikoval poéziu pod rôznymi pseudonymami v yorkshirskej tlači. V roku 1843 Branwell prijal ďalšie miesto domáceho učiteľa v Thorp Green, kde učil mladšieho syna v rodine Robinsonovcov. K tomuto miestu sa dostal vďaka svojej sestre Anne, ktorá bola guvernantkou dvoch starších dcér Robinsonovcov. V tomto čase si dopisoval s množstvom starých priateľov o svojom vzrastajúcom očarení Lydiou Robinsonovou. V roku 1845 ho za neurčitých okolností prepustili: jedni si myslia, že to bolo kvôli jeho povinnostiam voči vlastnej rodine, iní že mal aférku s pani Robinsonovu, ktorú odhalil jej manžel.
Branwell sa vrátil domov na faru v Haworthe, dnes známej ako Brontë Parsonage Museum (Farské múzeum Brontëovcov). Z prekazeného vzťahu k pani Robinsonovej prepadol alkoholu a drogám, až sa z neho stal závislý alkoholik a narkoman. Začal sa správať iracionálne a nebezpečne, až sa z toho vyvinulo delirium tremens. Charlottine listy z tejto doby dokladajú, že sa naňho kvôli tomu správaniu hnevala, ale otec mal pre svojho zdrveného syna pochopenie. A hoci práve v tomto čase vyšli prvé romány Branwellových sestier, nie je známe, či bol o tom vôbec informovaný. Branwellove vážne následky závislosti sa maskovali ako tuberkulóza, a jeho rodina nechápala, že je skutočne vážne chorý, až kým neskolaboval mimo domu a miestny doktor nezistil, že ide o posledné štádium choroby. Zomrel v septembri 1848, krátko po tom, čo vstal z postele a pobral sa ku kozubu, hoci tam už vo svojom stave nedokázal dôjsť. Jeho smrť však nebola jedinou v tomto roku a ani v najbližšom období. Emily Brontëová zomrela na tuberkulózu v decembri toho istého roku a Anne Brontëová zomrela nasledujúci rok v máji.